**Evenimentul de dare în exploatare a simulatorului de înaltă performanță pentru dezvoltarea competențelor avansate în domeniul urologiei și nefrologiei chirurgicale**

În contextul finalizării proiectului „Consolidarea educației medicale în urologie și nefrologie chirurgicală prin simulare”, pe data de 23 octombrie 2024, a fost organizat un eveniment de dare în exploatare a simulatorului. Achiziționarea utilajului de ultimă generație a fost posibilă datorită Departamentului pentru Relația cu Republica Moldova (DRRM) din cadrul Guvernului României. Valoarea proiectului este de 500 mii de lei românești. Implementarea acestui proiect subliniază angajamentul Universității de a îmbunătăți continuu educația medicală și de a sprijini dezvoltarea unui mediu asociativ medical puternic între România și Republica Moldova”.

Integrarea simulatorului în instruirea medicală va contribui la creșterea excelenței în practica medicală și la îmbunătățirea calității serviciilor de sănătate oferite pacienților din Republica Moldova. Studenții și medicii rezidenți de la Universitatea de Stat de Medicină și Farmacie „Nicolae Testemițanu” vor avea o experiență practică mai eficientă și realistă grație tehnologiilor moderne de simulare a operațiilor efectuate în domeniul urologiei. Catedra de urologie și nefrologie chirurgicală a Universității, amplasată în incinta Spitalului Clinic Republican „Timofei Moșneaga”, a fost dotată cu un simulator de înaltă performanță pentru dezvoltarea competențelor în domeniul chirurgiei endourologice a tractului urinar inferior și superior.

La ceremonie au participat: Adrian Dupu, secretarul de stat al DRRM, rectorul Universității Emil Ceban, Andrei Uncuța și alți reprezentanți ai administrației SCR „Timofei Moșneaga”, membrii catedrei, studenți, medici rezidenți și practicieni.

Mai multe detalii despre eveniment:

<https://usmf.md/ro/noutati/formarea-competentelor-domeniul-chirurgiei-endourologice-prin-simulare>